b'\n_START_ARTICLE_\nKnji\xc5\xbenica Otona \xc5\xbdupan\xc4\x8di\xc4\x8da\n_START_PARAGRAPH_\nKnji\xc5\xbenica Otona \xc5\xbdupan\xc4\x8di\xc4\x8da (kratica KO\xc5\xbd) je mestna splo\xc5\xa1na knji\xc5\xbenica, ki je del mre\xc5\xbee Mestne knji\xc5\xbenice Ljubljana. Poimenovana je bila v \xc4\x8dast Otona \xc5\xbdupan\xc4\x8di\xc4\x8da. Ustanovljena je bila decembra 1981. leta z zdru\xc5\xbeitvijo Delavske, Mestne in Pionirske knji\xc5\xbenice, ki so prej samostojno delovale na obmo\xc4\x8dju Mestne ob\xc4\x8dine Ljubljana. 21. decembra 2006 je po zdru\xc5\xbeitvi Mestne knji\xc5\xbenice, Delavske knji\xc5\xbenice in Pionirske knji\xc5\xbenice potekala slovesna otvoritev. Sede\xc5\xbe Mestne knji\xc5\xbenice Ljubljana je v prostorih, ki jih je pred zdru\xc5\xbeitvijo ljubljanskih splo\xc5\xa1nih knji\xc5\xbenic zasedala uprava KO\xc5\xbd.\n_START_SECTION_\nZgodovina\n_START_PARAGRAPH_\nMestno knji\xc5\xbenico je kot javno ljudsko knji\xc5\xbenico leta 1911 ustanovilo Gospodarsko napredno dru\xc5\xa1tvo za \xc5\xa0entjakobski okraj z za\xc4\x8detnim fondom 248 slovenskih knjig. Leta 1928 se je preimenovala v \xc5\xa0entjakobsko knji\xc5\xbenico in je bila na ozemlju Kraljevine Jugoslavije najve\xc4\x8dja ljudska knji\xc5\xbenica. Pred drugo svetovno vojno je imela 22.000 knjig, med vojno je bila edina ljudska knji\xc5\xbenica, ki je opravljala svojo kulturno poslanstvo. Od leta 1952 je delovala pod imenom Mestna ljudska knji\xc5\xbenica na lokaciji Dvorni trg 1 (kasneje Gosposka 1)._NEWLINE_Pionirsko knji\xc5\xbenico je z imenom Mestna pionirska knji\xc5\xbenica leta 1948 ustanovilo Poverjeni\xc5\xa1tvo za kulturo in umetnost v Ljubljani, na lokaciji Gradi\xc5\xa1\xc4\x8de 2. Delovala je kot oddelek \xc5\xa0entjakobske knji\xc5\xbenice. Leta 1954 se je osamosvojila kot Pionirska knji\xc5\xbenica in se leta 1962 preselila na Komenskega 9. Petnajst let po selitvi je imela Knji\xc5\xbenica 47.448 enot gradiva in 4.334 \xc4\x8dlanov, ki so si izposodili 148.605 enot gradiva._NEWLINE_Delavska knji\xc5\xbenica je bila ustanovljena leta 1926 po sklepu Delavske zbornice in njenega Prosvetnega odseka, na lokaciji Gradi\xc5\xa1\xc4\x8de 2, z namenom, da bo skrbela za kulturno udejstvovanje delavcev. Prvotna zaloga 4.000 knjig je do leta 1931 zrasla na 53.000. Leta 1950 se je preselila v prostore na Pre\xc5\xa1ernovi ulici (kasneje Tivolska ulica)in za\xc4\x8dela delovati kot javna ljudska knji\xc5\xbenica. Poplava septembra 2002 je zape\xc4\x8datila usodo delovanja enote Delavska knji\xc5\xbenica na tej lokaciji. Na za\xc4\x8dasni lokaciji je nato delovala do januarja 2006, ko so jo zdru\xc5\xbeili z Mestno in Pionirsko knji\xc5\xbenico v enoto Knji\xc5\xbenica Otona \xc5\xbdupan\xc4\x8di\xc4\x8da._NEWLINE_Ljubljanska potujo\xc4\x8da knji\xc5\xbenica je za\xc4\x8dela delovati leta 1973 kot oddelek Delavske knji\xc5\xbenice. Prvi\xc4\x8d je krenila na pot 14. oktobra 1974. Od takrat se je v Potujo\xc4\x8do knji\xc5\xbenico vpisalo 10.200 \xc4\x8dlanov, ki so si izposodili okoli 2 milijona enot gradiva in Knji\xc5\xbenico obiskali 300.000-krat. Povezanost knji\xc5\xbeni\xc4\x8darjev z lokalnim okoljem in njihova odzivnost na spremembe v njem sta vseskozi opredeljevali razvoj dejavnosti mobilne knji\xc5\xbenice in podpirali knji\xc5\xbeni\xc4\x8dno mre\xc5\xbeo v celotni regiji._NEWLINE_Enota Poljane je naslednica 1968 odprte podru\xc5\xbenice Delavske knji\xc5\xbenice. S prenovo stavbe leta 1995 je dobila prilo\xc5\xbenost, da za\xc5\xbeivi kot samostojna enota KO\xc5\xbd. V letu 1996 je imela Knji\xc5\xbenica 4.448 knjig, 21 naslovov \xc4\x8dasopisov in revij ter 138 enot neknji\xc5\xbenega gradiva. Vpisanih je bilo 487 \xc4\x8dlanov in izposojeno 32.648 enot gradiva. Knji\xc5\xbenica se je z izborom gradiva, organizacijo razli\xc4\x8dnih prireditev, predavanj in razstav lepo uglasila s potrebami svojega lokalnega okolja. Sedaj deluje kot enota v sklopu KO\xc5\xbd na lokaciji Zarnikova ulica 3._NEWLINE_Enota Kolodvor deluje od leta 2000 in je uresni\xc4\x8dila ve\xc4\x8d kot dvajset let staro zamisel o odprtju \xc4\x8ditalnice v bli\xc5\xbeini \xc5\xbeelezni\xc5\xa1ke postaje. Namenjena je dijakoim in \xc5\xa1tudentom voza\xc4\x8dem, med po\xc4\x8ditnicami pa tudi turistom. Dejavnost enote je usmerjena v promocijo novih informacijsko-komunikacijskih tehnologij. Brez klasi\xc4\x8dne izposoje gradiva je enota Kolodvor pravzaprav virtualna knji\xc5\xbenica, ujeta v fizi\xc4\x8dni prostor. Sedaj deluje kot enota v sklopu KO\xc5\xbd na lokaciji Trg OF 10 (Podhod \xc5\xbdelezni\xc5\xa1ke postaje Ljubljana)._NEWLINE_Enota Nove Poljane deluje od leta 2003 in je namenjena vzpodbujanju dru\xc5\xbeinskega branja z organizacijo ur pravljic, kreativnih delavnic, lutkovnih predstav ipd. Zaenkrat enota ne izposoja gradiva. Sedaj deluje kot enota v sklopu KO\xc5\xbd na lokaciji Pov\xc5\xa1etova 37.\n_START_SECTION_\nOrganizacija\n_START_PARAGRAPH_\nKnji\xc5\xbenica Otona \xc5\xbdupan\xc4\x8di\xc4\x8da se je iz treh knji\xc5\xbenic zdru\xc5\xbeila v enovit zavod leta 1981. Leta 2006 so se nekdanje enote Delavska knji\xc5\xbenica, Mestna knji\xc5\xbenica in Pionirska knji\xc5\xbenica zdru\xc5\xbeile v enoto Knji\xc5\xbenica Otona \xc5\xbdupan\xc4\x8di\xc4\x8da. Posebnost knji\xc5\xbenice je enota Potujo\xc4\x8da knji\xc5\xbenica, ki v bibliobusu potuje po Sloveniji. Z ustanovitvijo Mestne knji\xc5\xbenice Ljubljana je knji\xc5\xbenica izgubila samostojni status in postala organizacijska enota.'